73,5 procent af alle nordjyder over 15 år bruger NemID, og det er langt mere, end der politisk har været forventning om. Håbet var, at der ved udgangen af 2014 ville være udstedt 2,7 millioner NemID certifikater, men allerede nu går 3,85 millioner danskere rundt med et nøglekort, der bruges til adgang til alt fra netbank til borgerservice, skat og a-kasse. - Det er gået over al forventning med at få danskerne til at bruge NemID. I Nordjylland skal vi lige have de sidste med. Vi skal blive bedre til at vise nordjyderne, hvor let NemID er - og hvor meget lettere skatteopgørelse og bankforretninger bliver med den digitale signatur, siger Trine Bramsen, der er it- og teleordfører for Socialdemokraterne. Nordjylland er nemlig den region hvor færrest bruger NemID. 73,8 procent af nordjyderne har nemID, og det er hele 6,7 procent færre end i Region Sydjylland, der indtager næstsidste placering i opgørelsen, der baserer sig på tal fra Danmarks Statistik. - Langt flere nordjyder end vi havde forventet bruger allerede NemID. 70 pct. er meget flot. Men vi må også erkende, at nordjyderne ikke er lige så gode som danskere i andre dele af landet, siger Trine Bramsen. Helt i top finder man midtjyderne. Hele 82,6 procent bruger der NemID. Landsgennemsnittet for brug af NemID er 81,1 procent.

Referat:
Langt flere danskere end håbet bruger NemID, men nordjyderne halter efter de andre regioner.